paragraph_text: Operna kuća je naziv za vrstu dvorane, odnosno zgrade ili prostora koji se rabi za izvođenje opernih te sličnih glazbeno-scenskih djela. Operne kuće mogu biti posebno osmišljene zgrade dizajnirane isključivo za izvođenje opera: imaju posebne cjeline i prostor za izvođenje scenskoga djela, npr. pozornicu, "rupu" za orkestar, gledalište za publiku, garderobe za izvođače, te posebne prostorije za spremanje kostima i ostalu logistiku. U novije se vrijeme operne kuće više ne grade kao zasebne zgrade, već se njihova uloga često arhitektonski osmišljava u sklopu raznih većih koncertnih dvorana ili kazališta.